02017O0038 — MT — 01.04.2020 — 001.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

Emendat bi:









▼B

LINJA GWIDA (UE) 2017/2335 TAL-BANK ĊENTRALI EWROPEW

tat-23 ta' Novembru 2017

dwar il-proċeduri għall-ġbir ta' mikrodejta dwar il-kreditu u r-riskju tal-kreditu (BĊE/2017/38)







KAPITOLU I

DISPOŻIZZJONIJIET ĠENERALI

▼M1

Artikolu 1

Kamp ta' applikazzjoni

Din il-Linja Gwida tipprovdi dettalji dwar l-obbligi tal-BĊNi li jittrażmettu data ta’ kreditu u data ta’ referenza tal-kontroparti miġbura skont ir-Regolament (UE) 2016/867 (BĊE/2016/13) lill-BĊE, inklużi r-responsabbiltajiet tal-BĊNi biex jirreġistraw kontropartijiet fir-RIAD, u dwar il-proċeduri għat-trażmissjoni ta’ dik id-data. Din il-Linja Gwida tistabbilixxi wkoll qafas għall-BĊNi sabiex jipparteċipaw, fuq bażi volontarja, f’arranġamenti għat-trażmissjoni u l-kondiviżjoni ta’ ċerti subsettijiet ta’ data dwar il-kreditu u d-data ta’ referenza tal-kontroparti relatata, bil-għan li jiġu stabbiliti jew imsaħħa ċ-ċirkwiti ta’ feedback mal-aġenti li jirrapportaw (iktar ’il quddiem imsejħa wkoll “qafas taċ-ċirkwiti ta’ feedback tal-AnaCredit”).

▼B

Artikolu 2

Definizzjonijiet

It-termini użati f'din il-Linja Gwida għandhom l-istess tifsira bħal dawk iddefiniti fir-Regolament (UE) 2016/867 (BĊE/2016/13).

Għall-finijiet ta' din il-Linja Gwida, għandhom japplikaw ukoll id-definizzjonijiet li ġejjin:

(1) “dejta ta' kreditu” tfisser mikrodejta dwar il-kreditu u dejta tar-riskju tal-kreditu;

(2) “'fergħa barranija ta' Stat Membru li jirrapporta” jew “fergħa barranija RMS” tfisser fergħa barranija residenti fi Stat Membru li jirrapporta li hija parti legalment dipendenti ta' istituzzjoni ta' kreditu residenti fi Stat Membru ieħor li jirrapporta;

(3) “uffiċju prinċipali ta' impriża” tfisser l-entità legali li tagħha fergħa barranija hija parti legalment dipendenti;

(4) “BĊN domestiku” tfisser il-BĊN tal-Istat Membru li jirrapporta fejn hija residenti l-istituzzjoni ta' kreditu li tagħha fergħa barranija hija parti legalment dipendenti;

(5) “BĊN ospitanti” tfisser il-BĊN tal-Istat Membru li jirrapporta fejn l-aġent li jirrapporta huwa residenti;

(6) “Kodiċi RIAD” tfisser l-identifikatur uniku tal-kontroparti għall-kontropartijiet kollha meta rraportat mill-BĊNi lill-BĊE;

(7) “BĊN kompetenti” tfisser, għall-iskop tad-definizzjoni ta' rwoli u responsabbiltajiet fil-qasam tad-dejta ta' referenza tal-kontroparti, il-BĊN tal-Istat Membru li jirrapporta fejn hija residenti l-kontroparti. Il-BĊE għandu jiġi kkunsidrat bħala l-BĊN kompetenti għal dawk il-kontropartijiet li mhumiex residenti fi Stat Membru li jirrapporta;

(8) “BĊN li joriġina” tfisser, għall-iskop tad-definizzjoni ta' rwoli u responsabbiltajiet fil-qasam tad-dejta ta' referenza tal-kontroparti, il-BĊN tal-Istat Membru li jirrapporta lill-BĊE dejta ta' referenza dwar kontropartijiet residenti fi Stat Membru differenti;

(9) “dejta output” tfisser dejta maħluqa mill-BĊE fl-ambitu ta' dejta ta' kreditu u dejta ta' referenza tal-kontroparti;

(10) “Immaniġġjar tal-Kwalità tad-Dejta” jew “DQM” tfisser li tiġi żgurata, ivverifikata u miżmuma l-kwalità ta' dejta output permezz tal-użu u l-applikazzjoni ta' miri tad-DQM, metriċi tad-DQM u limiti tad-DQM;

(11) “mira tad-DQM” tfisser kriterju ta' referenza għall-valutazzjoni tal-kwalità ta' dejta output;

(12) “metrika tad-DQM” tfisser indikatur statistiku li jkejjel il-livell li fih tkun waslet ċertu mira tad-DQM;

(13) “limitu tad-DQM” tfisser il-livell minimu ta' xogħol ta' verifika li jrid isir sabiex jiġu sodisfatti r-rekwiżiti tal-qafas tad-DQM għal mira tad-DQM;

▼M1

(14) “BĊN parteċipi” tfisser BĊN elenkat fl-Anness IV li jkun beda jipparteċipa fil-qafas ta’ ċirkwiti ta’ feedback tal-AnaCredit, mid-data speċifikata f’dak l-Anness;

(15) “BĊN riċeventi” tfisser BĊN parteċipi li jirċievi sett ta’ data taċ-ċirkwit ta’ feedback tal-BĊE skont l-Artikolu 16d;

(16) “sett ta’ data minimu” tfisser is-subsett minimu ta’ data dwar il-kreditu u d-data ta’ referenza tal-kontroparti relatata miġbura skont ir-Regolament (UE) 2016/867 (BĊE/2016/13) mill-BĊNi parteċipi kif identifikat mill-attributi tad-data speċifikati fl-Anness III;

(17) “attribut operazzjonali” tfisser attribut tad-data tas-sett ta’ data taċ-ċirkwit ta’ feedback tal-BĊE li jintuża biss għall-immaniġġjar u t-tħejjija tas-sett ta’ data taċ-ċirkwit ta’ feedback tal-BĊE u taċ-ċirkwiti ta’ feedback mill-BĊNi lill-aġenti li jirrapportaw, u huwa identifikat bħala “attribut operazzjonali” fl-Anness III;

(18) “attribut varjabbli” tfisser attribut tad-data tas-sett ta’ data taċ-ċirkwit ta’ feedback tal-BĊE li ma jinstabx fis-sett ta’ data minimu u li m’huwiex attribut operazzjonali;

(19) “sett ta’ data taċ-ċirkwit ta’ feedback tal-BĊE” tfisser is-subsett massimu ta’ data dwar il-kreditu u d-data ta’ referenza tal-kontroparti relatata, kif identifikata mill-attributi ta’ data speċifikati fl-Anness III, miġbura skont ir-Regolament (UE) 2016/867 (BĊE/2016/13) mill-BĊNi parteċipi jew, għall-finijiet tal-Artikolu 16d(1), mill-BĊNi elenkati fl-Anness IV qabel ma jsiru BĊNi parteċipi;

(20) “trażmissjoni regolari” tfisser it-trażmissjoni regolari ta’ kull xahar mill-BĊE lil BĊN riċeventi, għal skopijiet ta’ ċirkwiti ta’ feedback, tas-sett ta’ data taċ-ċirkwit ta’ feedback tal-BĊE skont l-Artikolu 16d;

(21) “debitur prospettiv” tfisser entità legali jew parti minn entità legali, residenti fi kwalunkwe pajjiż tad-dinja, li japplika għal strument ma’ aġent osservat;

(22) “talba ad-hoc” tfisser talba mingħand BĊN parteċipi lill-BĊE għal data dwar il-kreditu u data ta’ referenza tal-kontroparti relatata għal strumenti relatati ma’ mill-inqas debitur prospettiv wieħed;

(23) “kopja tad-deheb” tfisser il-verżjoni oriġinali uffiċjali tad-data dwar il-kreditu u tad-data ta’ referenza tal-kontroparti li tinġabar skont ir-Regolament (UE) 2016/867 (BĊE/2016/13), u ġġenerata wara verifika mill-BĊE li din id-data tissodisfa l-istandards ta’ kwalità stipulati f’dak ir-Regolament.

▼B







KAPITOLU II

L-OBBLIGI TA' RAPPORTAR TAL-BĊNi GĦAD-DEJTA TA' KREDITU U D-DEJTA TA' REFERENZA TAL-KONTROPARTI

Artikolu 3

Obbligi ġenerali ta' rapportar tal-BĊNi għal dejta ta' kreditu u dejta ta' referenza tal-kontroparti

Il-BĊNi għandhom jikkompilaw u jirrapportaw lill-BĊE dejta ta' kreditu u dejta ta' referenza tal-kontroparti skont l-iskemi stabbiliti fl-Annessi I sa IV tar-Regolament (UE) 2016/867 (BĊE/2016/13), bla ħsara għad-drittijiet tal-BĊNi li jagħtu derogi jew biex jippermettu frekwenza ta' rapportar imnaqqsa skont l-Artikolu 16 ta'dak ir-Regolament.

Artikolu 4

Obbligi ta' rapportar speċifiċi tal-BĊNi, frekwenza u tempestività

1. Il-BĊNi għandhom jittrażmettu lill-BĊE dejta ta' kreditu u dejta ta' referenza tal-kontroparti miġbura skont ir-Regolament (UE) 2016/867 (BĊE/2016/13), kif speċifikat fl-Artikolu 13(4) sa (8) ta' dak ir-Regolament.

2. Il-BĊNi għandhom jidentifikaw kull attribut ta' dejta ta' kreditu li huwa:

(a) mhux applikabbli: dan ifisser attribut tad-dejta li ma japplikax għall-istrument, il-protezzjoni jew il-kontroparti li jirreferi għalih; jew

(b) mhux meħtieġ: dan ifisser attribut tad-dejta li jew huwa speċifikat espliċitament bħala informazzjoni li mhix meħtieġa li tiġi rrapportata skont ir-Regolament (UE) 2016/867 (BĊE/2016/13), jew li l-BĊN ddeċieda li ma li jiġborx skont dak ir-Regolament.

3. Il-BĊNi għandhom jiżguraw li, għal kull data ta' referenza ta' rapportar, il-kontropartijiet rilevanti kollha jkunu rreġistrati fir-RIAD u jkollhom dejta ta' referenza tal-kontroparti li huma validi f'dik id-data ta' referenza ta' rapportar. Għalkemm l-istess data ta' trażmissjoni tapplika kemm għad-dejta ta' kreditu kif ukoll għad-dejta ta' referenza tal-kontroparti skont l-Artikolu 13(8) tar-Regolament (UE) 2016/867 (BĊE/2016/13), il-BĊNi għandhom jagħmlu sforzi raġonevoli biex jipprovdu dejta ta' referenza tal-kontroparti u, fejn ikun applikabbli, jirreġistraw il-kontroparti fir-RIAD, mill-inqas ġurnata qabel ma tiġi trażmessa d-dejta tal-kreditu rilevanti.

Artikolu 5

Popolazzjoni attwali li tirrapporta

1. Il-BĊNi għandhom jidentifikaw u jirrevedu l-popolazzjoni attwali li tirrapporta fuq il-bażi ta':

(a) id-definizzjoni ta' “popolazzjoni attwali li tirrapporta” fl-Artikolu 3 tar-Regolament (UE) 2016/867 (BĊE/2016/13);

(b) id-derogi mogħtija mill-BĊN skont l-Artikolu 16 tar-Regolament (UE) 2016/867 (BĊE/2016/13), meta jitqies l-ammont totali pendenti ta' self lis-setturi kollha kif irrapportat lill-BĊNi għal tmiem Diċembru tas-sena kalendarja skont ir-Regolament (UE) Nru 1071/2013 tal-Bank Ċentrali Ewropew (BĊE/2013/33) ( 1 );

(c) l-informazzjoni pprovduta mill-aġenti li jirrapportaw lill-BĊN dwar kwalunkwe fużjoni, diviżjoni jew organizzazzjoni mill-ġdid li tista' taffettwa t-twettiq tal-obbligi statistiċi tagħhom;

(d) kwalunkwe arranġament magħmul bejn il-BĊNi rilevanti bil-għan li jiġi evitat rapportar doppju għal friegħi barranin skont l-Artikoli 6(3) u 16(3) tar-Regolament (UE) 2016/867 (BĊE/2016/13);

(e) kwalunkwe arranġament magħmul bejn il-BĊNi rilevanti għall-allokazzjoni ta' responsabbiltajiet fir-rigward ta' friegħi barranin RMS skont l-Artikolu 6 ta' din il-Linja Gwida.

2. Mingħajr preġudizzju għall-inklużjoni fil-popolazzjoni attwali li tirrapporta ta' aġenti li jirrapportaw ġodda stabbiliti fl-Istati Membri li jirrapportaw wara l-ewwel rapportar taħt ir-Regolament (UE) 2016/867 (BĊE/2016/13), il-BĊNi għandhom jivverifikaw it-twettiq tal-kundizzjonijiet stabbiliti fl-Artikolu 16 ta' dak ir-Regolament għall-għoti jew l-irtirar ta' kwalunkwe deroga. Il-BĊNi għandhom iwettqu dan l-eżerċizzju fl-ewwel trimestru ta' kull sena, fuq il-bażi ta-istatus tal-popolazzjoni attwali li tirrapporta fix-xahar ta' Diċembru tas-sena ta' qabel. Il-BĊNi jistgħu jiddeċiedu li jipposponu dan l-eżerċizzju sal-ewwel trimestru tal-2021.

3. Il-BĊNi għandhom jiżguraw li għal kull data ta' referenza tar-rapportar il-kontropartijiet li ġejjin ikunu rreġistrati fir-RIAD:

(a) aġenti li jirrapportaw skont il-punt 8 tal-Artikolu 1 tar-Regolament (UE) 2016/867 (BĊE/2016/13), residenti fl-istess Stat Membru li jirrapporta bħall-BĊN;

(b) aġenti osservati li huma friegħi barranin ta' aġenti ta' rapportar kif imsemmi fil-punt (a) skont il-punt 9 tal-Artikolu 1 tar-Regolament (UE) 2016/867 (BĊE/2016/13);

(c) uffiċċju prinċipali ta' impriżi ta' aġenti osservati kif imsemmi fil-punt (b).

Il-BĊNi għandhom jirreġistraw dawn il-kontropartijiet hekk kif jilħqu l-kriterji biex isiru: (i) aġent li jirrapporta, (ii) aġent osservat, jew (iii) uffiċċju prinċipali ta' impriża ta' aġent osservat, u dejjem qabel l-ewwel rapportar tad-data ta' referenza li wara jissodisfaw il-kriterji biex isiru kontropartijiet bħal dawn.

4. Il-BĊNi għandhom jiżguraw li għal kull data ta' referenza ta' rapportar l-informazzjoni li ġejja tkun irreġistrata fir-RIAD għal kull aġent osservat:

(a) ir-relazzjoni bejn l-aġent osservat u l-entità legali li tagħha l-aġent osservat huwa parti;

(b) id-data ta' referenza li fiha l-aġenti osservati għandhom jirrapportaw informazzjoni lill- AnaCredit;

(c) kwalunkwe deroga li tapplika, billi tindika jekk: (i) ingħatatx deroga skont l-Artikolu 16(1) tar-Regolament (UE) 2016/867 (BĊE/2016/13); (ii) deroga tkoprix uħud mir-rekwiżiti ta' rapportar jew kollha kemm huma kif definiti fl-Artikolu 16(1) tar-Regolament (UE) 2016/867 (BĊE/2016/13); jew (iii) ingħatatx deroga lil friegħi barranin bis-saħħa ta' arranġament magħmul bejn il-BĊNi rilevanti biex jiġi evitat rapportar doppju skont l-Artikoli 6(3) u 16(3) tar-Regolament (UE) 2016/867 (BĊE/2016/13);

(d) konferma dwar jekk il-BĊN iddeċidiex li ma jiġborx informazzjoni skont l-Artikolu 6(4) tar-Regolament (UE) 2016/867 (BĊE/2016/13);

(e) konferma dwar jekk japplikax l-obbligu li tiġi rrapportata dejta ta' kreditu fuq bażi trimestrali skont l-Artikolu 16(2) tar-Regolament (UE) 2016/867 (BĊE/2016/13); u

(f) konferma dwar jekk l-aġent osservat għandux jirrapporta d-dejta tar-riskju tal-kontroparti biss fuq bażi trimestrali skont il-Mudell 2 tal-Anness I għar-Regolament (UE) 2016/867 (BĊE/2016/13).

5. Il-BĊN domestiku għandu jirreġistra fir-RIAD id-deċiżjoni li ma jiġborx, jew jiġbor biss parti, mill-attributi ta' dejta elenkati fil-Mudell 1 tal-Anness I għar-Regolament (UE) 2016/867 (BĊE/2016/13) ta' fergħa barranija mill-entità legali li tagħha hija parti, meta strumenti bħal dawn huma miżmuma jew jiġu servuti minn fergħa barranija residenti fi Stat Membru ieħor li jirrapporta skont l-Artikolu 6(3)(a) ta' dak ir-Regolament.

6. Il-BĊN ospitanti għandu jirreġistra fir-RIAD id-deċiżjoni li ma jiġborx, jew li jiġbor biss parti, mill-attributi ta' dejta elenkati fil-Mudell 2 tal-Anness I għar-Regolament (UE) 2016/867 (BĊE/2016/13) ta' fergħa barranija li hija parti minn entità legali residenti fi Stat Membru ieħor li jirrapporta skont l-Artikolu 6(3)(b) ta' dak ir-Regolament.

7. Il-BĊN rilevanti għandu jinforma lill-BĊE bil-proċeduri li huma ppjanati skont l-Artikolu 15 tar-Regolament (UE) 2016/867 (BĊE/2016/13) biex jissodisfaw ir-rekwiżiti ta' rapportar statistiku stabbiliti f'dak ir-Regolament fil-każ ta' fużjoni, diviżjoni jew organizzazzjoni mill-ġdid li tinvolvi aġent li jirrapporta wieħed jew iktar li jistgħu jaffettwaw it-twettiq tar-rekwiżiti ta' rapportar tal-aġenti li jirrapportaw.

Artikolu 6

Allokazzjoni ta' responsabbiltajiet għal friegħi barranin RMS

1. Fejn kemm entità legali kif ukoll kwalunkwe l-fergħa barranija tagħha jkunu residenti fi Stati Membri differenti ta' rapportar, il-BĊNi għandhom jagħmlu sforzi raġonevoli biex jevitaw rapportar doppju tal-istess dejta skont l-Artikolu 6(3) tar-Regolament (UE) 2016/867 (BĊE/2016/13) billi jikkoordinaw il-ġbir tagħhom tal-attributi tad-dejta elenkati fil-Mudelli 1 u 2 tal-Anness I ta' dak ir-Regolament mill-aġent li jirrapporta rispettiv u l-friegħi barranin tiegħu.

2. L-Anness II ta' din il-Linja Gwida jiddefinixxi l-allokazzjoni tar-responsabbiltajiet għall-BĊN li jirrapportaw dejta ta' kreditu u dejta ta' referenza tal-kontroparti ta' friegħi barranin RMS lill-BĊE, wara li jitqiesu d-derogi mogħtija lill-aġenti li jirrapportaw.

3. Il-BĊN domestiku u l-BĊN ospitanti involuti fil-ġbir ta' dejta minn fergħa barranija RMS jistgħu jaqblu dwar allokazzjoni differenti ta' responsabbiltajiet għar-rapportar ta' dejta ta' kreditu u dejta ta' referenza tal-kontroparti lill-BĊE li tegħleb l-allokazzjoni tar-responsabbiltajiet stabbiliti fl-Anness II għal din il-Linja Gwida, bla ħsara għall-paragrafu 4. Skont kwalunkwe arranġament bħal dan, il-BĊN domestiku jew il-BĊN ospitanti għandhom jinfurmaw lill-BĊE u jirreġistraw fir-RIAD l-informazzjoni li ġejja:

(a) il-BĊN responsabbli għat-trażmissjoni lill-BĊE tal-informazzjoni stabbilita fil-Mudell 1 tal-Anness I tar-Regolament (UE) 2016/867 (BĊE/2016/13); u

(b) il-BĊN responsabbli għat-trażmissjoni lill-BĊE tal-informazzjoni stabbilita fil-Mudell 2 tal-Anness I tar-Regolament (UE) 2016/867 (BĊE/2016/13).

Iż-żewġ BĊNi għandhom jirreġistraw fir-RIAD id-dejta ta' referenza tal-kontroparti korrispondenti.

4. L-arranġament biex titwarrab l-allokazzjoni tar-responsabbiltajiet għat-trażmissjoni tal-Mudelli 1 u 2 tal-Anness I għar-Regolament (UE) 2016/867 (BĊE/2016/13) ma jistax jirriżulta fit-trażmissjoni ta' inqas dejta ta' kreditu lill-BĊE meta mqabbel mal-arranġament speċifikat fl-Anness II, mingħajr preġudizzju għad-deċiżjoni ta' BĊN li ma jiġborx attributi speċifiċi ta' dejta skont l-Artikolu 7 ta' dak ir-Regolament.

▼M1

5. Jekk ikun hemm arranġament bejn żewġ BĊNi rilevanti skont l-Artikolu 6(3) tar-Regolament (UE) 2016/867 (BĊE/2016/13) li jwassal biex wieħed biss minnhom jiġbor u jittrażmetti d-data kollha (Mudelli 1 u 2) minn fergħa barranija ta’ RMS lill-BĊE, allura:

(a) il-BĊN li ma jittrażmettix data lill-BĊE jista’ jiddeċiedi li ma jiġbor ebda data minn din il-fergħa barranija ta' RMS skont l-Artikoli 8(5) u 16(3) tar-Regolament (UE) 2016/867 (BĊE/2016/13) biex jiġi evitat rapportar doppju;

(b) il-BĊE għandu jibgħat id-data trażmessa b'rabta mal-fergħa barranija tal-RMS lill-BĊN li ma jittrażmettix data lill-BĊE għall-użu skont l-Artikolu 10(1) tar-Regolament (UE) 2016/867 (BĊE/2016/13); u

(c) huwa meqjus li l-BĊN li jittrażmetti data mill-fergħa barranija tal-RMS lill-BĊE ma jiċħadx l-aċċess għal din id-data lill-BĊN l-ieħor li ma jittrażmettix data lill-BĊE għall-finijiet ta’ ċirkwit ta’ feedback skont l-Artikolu 16e ta’ din il-Linja Gwida.

▼B

Artikolu 7

Dispożizzjonijiet tranżitorji dwar it-trażmissjoni ta' dejta ta' kreditu u dejta ta' referenza tal-kontroparti

1. Fejn il-BĊNi jeżerċitaw id-drittijiet tagħhom skont l-Artikolu 19 tar-Regolament (UE) 2016/867 (BĊE/2016/13) biex jipposponu l-ewwel trażmissjoni lill-BĊE ta' dejta ta' kreditu relatata mad-dati ta' referenza ta' rapportar kollha qabel l-1 ta' Frar 2019, l-ewwel trażmissjoni għandha sseħħ mhux iktar tard mill-31 ta' Marzu 2019.

2. Mingħajr preġudizzju għall-Artikolu 2(2) tar-Regolament (UE) 2016/867 (BĊE/2016/13), jekk BĊN jagħmel użu mid-dispożizzjoni tranżitorja għal dejta ta' kreditu msemmija fil-paragrafu 1, jista' jipposponi l-ewwel trażmissjoni lill-BĊE ta' dejta ta' referenza tal-kontroparti kemm-il darba jibgħat din id-dejta lill-BĊE sitt xhur qabel l-ewwel rapportar ta' dejta ta' kreditu, u fi kwalunkwe każ mhux iktar tard mit-30 ta' Settembru 2018.

3. Mingħajr preġudizzju għall-Artikolu 19 tar-Regolament (UE) 2016/867 (BĊE/2016/13), il-BĊNi għandhom jirreġistraw fir-RIAD id-deċiżjoni tagħhom li jipposponu l-ewwel trażmissjoni ta' dejta ta' kreditu lill-BĊE sat-30 ta' Ġunju 2018. Tali informazzjoni tista' tiġi aġġornata qabel l-ewwel rapportar ta' dejta ta' kreditu u dejta ta' referenza tal-kontroparti, fil-każ li l-BĊNi jkollhom bżonn jipposponu l-ewwel trażmissjoni.

4. Fir-rigward tal-ewwel rapportar ta' dejta ta' kreditu ta' kull xahar u dik trimestrali, il-BĊN għandhom jinfurmaw lill-BĊE sal-31 ta' Marzu 2018 dwar il-popolazzjoni li tirrapporta attwali magħżula rispettiva tagħhom, billi jirreġistraw din l-informazzjoni fir-RIAD.







KAPITOLU III

OBBLIGI TA' RAPPORTAR SPEĊIFIĊI RELATATI MA' DEJTA TA' REFERENZA TA' KONTROPARTI FIR-RIAD

Artikolu 8

Identifikazzjoni tal-kontropartijiet fir-RIAD

1. Il-BĊNi għandhom jidentifikaw kull kontroparti li jirrapportaw d-dejta tagħha, kemm jekk tkun residenti kif ukoll jekk le, bil-kodiċi uniku RIAD tagħha, wara li jitqiesu l-kundizzjonijiet stabbiliti f'din il-Linja Gwida.

2. Il-BĊNi għandhom jieħdu l-miżuri kollha possibbli biex jidentifikaw b'mod korrett il-kontropartijiet rilevanti fir-RIAD u jirreferu għal dawn il-kontropartijiet, irrispettivament mill-pajjiż ta' residenza tagħhom, permezz tal-kodiċi rispettiv RIAD. Dan għandu japplika wkoll meta BĊN juża biss il-Mudell 2 tal-Anness I tar-Regolament (UE) 2016/867 (BĊE/2016/13) biex jiġbor u jittrażmetti d-dejta ta' kreditu tal-BĊE u d-dejta ta' referenza tal-kontroparti f'każijiet fejn BĊN ieħor juża l-Mudell 1 tal-Anness I ta' dak ir-Regolament għall-ġbir u t-trażmissjoni tad-dejta fir-rigward tal-istess kontroparti, u meta jingħataw derogi parzjali lill-aġenti ta' rapportar.

3. Il-BĊNi għandhom jużaw il-kodiċijiet RIAD korretti biex jirreferu għall-kontropartijiet kollha b'mod konsistenti matul iż-żmien, u għandhom jaġġornawhom b'mod f'waqtu jekk ikun hemm bidliet, bħal meta jintervjeni l-BĊN kompetenti biex jissostitwixxi kodiċi temporanju b'kodiċi RIAD uffiċjali.

4. Il-BĊN jistgħu jeħtieġu li aġenti li jirrapurtaw jużaw sett speċifiku ta' identifikaturi tal-kontroparti. L-Anness IV għar-Regolament (UE) 2016/867 (BĊE/2016/13) jipprovdi li l-BĊN relevanti jista' jippermetti aġenti ta' rapportar biex jużaw identifikatur tal-kontroparti speċifiku għal aġent li jirrapporta biex jirreferi għal kontropartijiet għat-trażmissjoni primarja. F'dan il-każ, il-BĊN li juża l-Mudell 1 tal-Anness I għar-Regolament (UE) 2016/867 (BĊE/2016/13) biex jiġbor dejta ta' kreditu u dejta ta' referenza tal-kontroparti għandu joħloq mappings bejn id-diversi identifikaturi tal-kontroparti użati minn aġenti li jirrapportaw biex jirreferu għall-istess kontroparti u l-kodiċi RIAD korrispondenti, li għandhom jintużaw għat-trażmissjoni sekondarja.

5. Il-BĊNi għandhom jiżguraw li l-kontropartijiet kollha marbuta ma' strumenti rrapportati lill-AnaCredit, irrispettivament mir-rwol u tal-pajjiż ta' residenza tal-kontroparti nnifisha, ikunu rreġistrati fir-RIAD fid-data rilevanti ta' referenza tar-rapportar. Il-BĊNi għandhom jagħmlu sforzi raġonevoli biex jirreġistraw kontroparti ġdida fir-RIAD ta' mill-inqas ġurnata qabel jittrażmettu lill-BĊE d-dejta ta' kreditu dwar strumenti li magħhom hija marbuta l-kontroparti.

Artikolu 9

Trażmissjoni ta' dejta ta' referenza tal-kontroparti lil RIAD

1. Il-BĊNi għandhom jirrapportaw lill-BĊE dejta ta' referenza tal-kontroparti skont is-sett tad-dejta ta' referenza tal-kontroparti fil-Mudell 1 tal-Anness I u fit-Tabelli 2 u 3 tal-Anness III għar-Regolament (UE) 2016/867 (BĊE/2016/13).

2. Il-BĊNi jistgħu jiksbu dejta ta' referenza tal-kontroparti, inklużi identifikaturi, minn aġenti ta' rapportar rispettivi jew permezz ta' memoranda ta' ftehim li jkunu daħlu fihom ma' istituti statistiċi nazzjonali, awtoritajiet nazzjonali kompetenti u istituzzjonijiet nazzjonali oħra, sakemm dik l-informazzjoni tista' tintuża għall-finijiet iddefiniti fir-Regolament tal-Kunsill (KE) Nru 2533/98 ( 2 ).

3. Il-BĊNi għandhom jaġġornaw id-dejta ta' referenza tal-kontroparti li jittrażmettu lill-BĊE hekk kif isiru jafu bil-bidla f'attribut wieħed jew iktar tad-dejta. Dan japplika kemm għal kontropartijiet residenti kif ukoll għal kontropartijiet mhux residenti.

4. Għalkemm il-BĊNi jistgħu jiddeċiedu li ma jiġbrux ċerti attributi ta' dejta ta' referenza tal-kontroparti minn aġenti li jirrapportaw individwali, eż. meta l-attribut huwa mmarkat “N” fit-Tabelli 2 u 3 tal-Anness III għar-Regolament (UE) 2016/867 (BĊE/2016/13), skont l-Artikolu 9(1) tar-Regolament (UE) 2016/867 (BĊE/2016/13), il-BĊNi għandhom dejjem jirrapportaw lir-RIAD, irrispettivament mir-rwol u tal-pajjiż ta' residenza tal-kontroparti nnifisha, Identifikatur tal-Entità Legali (LEI). Jekk l-ebda LEI ma jkun ġie assenjat lill-kontroparti, il-BĊNi għandhom jirrapportaw identifikatur nazzjonali mil-lista ta' identifikaturi nazzjonali ppubblikati fuq is-sit elettroniku tal-BĊE bħala anness mal-Manwal tar-Rapportar tal-Anacredit.

5. Minbarra l-identifikaturi obbligatorji tal-entitajiet meħtieġa mir-Regolament (UE) 2016/867 (BĊE/2016/13), il-BĊNi għandhom jirrapportaw lil RIAD kwalunkwe identifikatur nazzjonali ieħor disponibbli għal kontroparti partikolari, iżda din l-informazzjoni għandha tkun tista' tintuża skont ir-reġim ta' kunfidenzjalità stabbilit fir-Regolament (KE) Nru 2533/98.

6. Il-BĊN m'għandhomx ikunu meħtieġa jirrapportaw kwalunkwe informazzjoni ta' referenza tal-kontroparti lil RIAD jekk il-kontroparti tkun inkluża fil-lista ta' organizzazzjonijiet internazzjonali ppubblikata fuq il-websajt tal-BĊE bħala anness mal-Manwal ta' Rapportar AnaCredit u aġġornat regolarment mill-BĊE b'kooperazzjoni mal-BĊN. F'dawk il-każijiet, il-BĊNi għandhom jużaw biss il-kodiċi RIAD korrett biex jidentifikaw l-organizzazzjoni internazzjonali fit-trażmissjoni ta' dejta ta' kreditu lill-BĊE. Dan għandu japplika wkoll għal kontropartijiet fil-lista ta' MFIs, ħlief fejn il-kontroparti qed taġixxi bħala debitur, f'liema każ il-BĊNi għandhom jikkonformaw mar-rekwiżiti ġenerali ta' rapportar għal dejta ta' referenza tal-kontroparti.

Artikolu 10

Ir-responsabbiltà tal-BĊN għall-identifikazzjoni tal-kontropartijiet residenti rreġistrati fir-RIAD

1. Il-BĊNi għandhom ikunu responsabbli għall-identifikazzjoni unika tal-kontropartijiet residenti kollha fir-RIAD u għandhom jieħdu l-miżuri kollha possibbli biex jevitaw li żewġ rekords distinti jew iktar fir-RIAD jirreferu għall-istess kontroparti residenti.

2. Informazzjoni dettaljata dwar il-passi li għandhom jieħdu l-BĊNi biex jiżguraw l-identifikazzjoni unika tal-kontropartijiet fir-RIAD u l-ġestjoni tad-dejta ta' referenza tagħhom tingħata fl-Anness I.

3. Ladarba kontroparti residenti tkun ġiet irreġistrata fir-RIAD b'kodiċi RIAD temporanju, il-BĊN kompetenti għandu jevalwa, sal-aħħar ġurnata tax-xogħol tat-tieni xahar wara d-data li fiha jkun irċieva l-lista ta' duplikati potenzjali mis-servizz ċentrali ta' identifikazzjoni, l-iktar tard, kemm jekk il-kontroparti temporanja ġdida hija duplikata ta' kontroparti residenti eżistenti jew inkella kontroparti ġenwinament ġdida. Fl-ewwel każ, jiġifieri fejn hemm qbil, il-BĊN kompetenti għandu jagħżel il-qbil preferut mil-lista proposta, u b'hekk jinvalida (“jiffriża”) il-kontroparti temporanja ġdida favur il-kontroparti residenti eżistenti korrispondenti (kontroparti “ħajja”). Fil-każ tal-aħħar, jiġifieri fejn m'hemmx qbil, il-BĊN kompetenti għandu jassenja kodiċi uffiċjali tar-RIAD lill-kontroparti temporanja l-ġdida.

4. Fir-riżoluzzjoni ta' duplikazzjoni, il-BĊNi għandhom l-ewwel jindirizzaw dawk il-każijiet li jinvolvu kontropartijiet residenti temporanji ġodda bl-ikbar skoperturi skont id-dejta tal-kreditu rrapportata lill-BĊE.

5. Il-BĊNi għandhom jużaw l-informazzjoni kollha disponibbli fil-livell nazzjonali biex jiżguraw, safejn possibbli, li l-informazzjoni ta' referenza dwar il-kontropartijiet residenti rreġistrati fir-RIAD tkun kompluta, preċiża u aġġornata. Għal dan il-għan, il-BĊNi għandhom jivvalutaw is-sorsi ta' informazzjoni affidabbli kollha kemm hi sakemm din l-informazzjoni tkun tista' tintuża skont ir-reġim ta' kunfidenzjalità stabbilit fir-Regolament (KE) Nru 2533/98, bil-għan li ddaħħal fir-RIAD l-aħjar informazzjoni ta' referenza possibbli fuq il-kontropartijiet rilevanti kollha.

6. Fil-każ ta' kontropartijiet residenti f'pajjiż li għalih m'hemmx BĊN kompetenti biex jipprovdi dejta ta' referenza tal-kontroparti, il-BĊE għandu jipprovdi għall-identifikazzjoni unika u dejta ta' referenza ta' dawk il-kontropartijiet, fuq bażi ta' sforzi raġonevoli u bbażata fuq informazzjoni disponibbli, wara l-passi li huma meħtieġa li jittieħdu mill-“BĊN/BĊE kompetenti” fl-Anness I ta' din il-Linja Gwida. Meta jagħmel dan, il-BĊE għandu l-ewwel jindirizza dawk il-każijiet li jinvolvu kontropartijiet bl-ikbar skoperturi skont l-informazzjoni disponibbli fl-AnaCredit.

7. Għal kull kontroparti, RIAD jikkalkula r-rekord awtorevoli ta' kull attribut tad-dejta skont regoli ta' kompożizzjoni definiti minn qabel, u jalloka prijorità għas-sorsi kandidati potenzjali kollha. Jekk ir-regoli standard ta' kompożizzjoni (klassifikazzjoni bejn is-sorsi potenzjali kollha) iddefiniti mill-BĊE mhumiex ikkunsidrati xierqa, il-BĊNi għandhom jiddefinixxu u jikkomunikaw lill-BĊE bil-miktub ir-regoli ta' kompożizzjoni li għandhom jiġu applikati fir-RIAD għall-kalkolu tar-rekord awtorevoli tad-dejta ta' referenza tal-kontropartijiet kollha mhux residenti. Il-BĊN kompetenti jista' jiddefinixxi metodu differenti għal kull attribut ta' dejta ta' referenza tal-kontroparti u jista' jbiddel dak il-metodu minn żmien għal żmien kif jidhirlu xieraq.

8. Il-BĊNi għandhom jiżguraw li l-lista tal-identifikaturi nazzjonali u l-lista tal-formoli legali ppubblikati bħala anness mal-Manwal ta' Rapportar tal-Anacredit fuq il-websajt tal-BĊE jinżammu aġġornati għall-Istat Membru rispettiv. Il-BĊNi għandhom jinfurmaw lill-BĊE bil-miktub u fi żmien xieraq b'kull bidla meqjusa neċessarja.







KAPITOLU IV

PROĊEDURI U STANDARDS GĦAT-TRAŻMISSJONI LIR-RIAD

Artikolu 11

Assenjazzjoni tal-kodiċi RIAD

1. Fil-ħin tal-ewwel reġistrazzjoni fir-RIAD, il-BĊNi għandhom jassenjaw kodiċi RIAD uffiċjali lil kull kontroparti residenti u kodiċi temporanju RIAD lil kontropartijiet mhux residenti, bil-format meħtieġ.

2. Il-BĊNi għandhom jiżguraw li l-kodiċijiet tar-RIAD li jassenjaw lill-kontropartijiet, kemm residenti kif ukoll mhux residenti, huma esklużivi, jiġifieri li mhumiex assoċjati ma' iktar minn kontroparti waħda, u ma jinbidlux maż-żmien.

3. Il-BĊNi għandhom ikunu responsabbli biex jassenjaw kodiċi uffiċjali tar-RIAD lill-kontropartijiet residenti kollha li kienu inizjalment irreġistrati fir-RIAD b'kodiċi RIAD temporanju minn BĊN li joriġina jew mill-BĊE.

4. Il-BĊE għandu jinforma lill-BĊNi dwar l-Istati Membri li jirrapportaw jekk il-kodiċi tar-RIAD tal-kontroparti jinbidel, irrispettivament mill-pajjiż tar-residenza tagħhom. Il-BĊNi għandhom jużaw il-kodiċi RIAD attwali għall-kontropartijiet kollha mid-dejta li fiha d-dejta ta' kreditu applikabbli u d-data ta' referenza tal-kontroparti applikabbli li ġejjin ikunu trażmessi.

Artikolu 12

Standards ta' trażmissjoni fir-rigward tar-RIAD

1. Il-BĊN għandhom jittrażmettu d-dejta ta' referenza tal-kontroparti lill-BĊE billi jużaw RIAD. Kwalunkwe upload regolari ta' informazzjoni għandu jiġi organizzat permezz ta' trasferiment tal-fajl bl-użu tal-faċilità standard tas-SEBĊ. Alternattivament, għal volumi żgħar, il-BĊNi jistgħu jipproċessaw messaġġi ta' rikonoxximent tal-akkwist jew jaġġornaw l-attributi onlajn.

2. Sabiex jiġu minimizzati l-iżbalji operattivi u tiġi żgurata l-eżattezza u l-konsistenza tal-aġġornamenti rrapportati lill-RIAD, qabel it-trażmissjoni tad-dejta lill-BĊE, il-BĊNi għandhom iwettqu kontrolli ta' validazzjoni li jaqblu mal-ispeċifikazzjonijiet rilevanti tal-iskambju tad-dejta.

Artikolu 13

Rikonoxximenti ta' akkwisti u żbalji

1. Kif jirċievi l-aġġornamenti, il-BĊE għandu minnufih iwettaq verifiki biex jivvalida l-kwalità tal-informazzjoni pprovduta.

2. Bis-saħħa tal-Artikolu 24(5) tal-Linja Gwida BĊE/2014/15, il-BĊE għandu jipprovdi lill-BĊNi bi:

(a) rikonoxximent tal-akkwist li jkun fih informazzjoni sommarja dwar l-aġġornamenti li ġew ipproċessati u implimentati b'suċċess fis-sett ta' dejta rilevanti; u/jew

(b) rikonoxximent ta' żball li fih informazzjoni ddettaljata fuq l-aġġornamenti u l-verifiki ta' validazzjoni li fallew.

3. Il-BĊNi għandhom jieħdu azzjoni biex jittrażmettu informazzjoni kkoreġuta fil-pront.

Artikolu 14

L-ewwel trażmissjoni tad-dejta ta' referenza tal-kontroparti lil RIAD

1. Il-BĊNi għandhom jittrażmettu lill-BĊE l-ewwel sett tad-dejta ta' referenza tal-kontroparti mhux iktar tard minn sitt xhur qabel l-ewwel trażmissjoni ta' dejta ta' kreditu skont l-Artikolu 2(2) tar-Regolament (UE) 2016/867 (BĊE/2016/13) u għandhom jagħmlu sforzi raġonevoli biex jagħmlu dan qabel l-iskadenza rilevanti stabbilita fl-Artikolu 7(2) ta' din il-Linja Gwida.

2. Fir-rigward tal-kontenut tal-ewwel trażmissjoni tad-dejta ta' referenza tal-kontroparti skont il-paragrafu 1, il-BĊNi għandhom jittrażmettu, bħala minimu, dejta ta' referenza tal-kontroparti li, skont informazzjoni disponibbli, tista' tiġi vvalutata b'mod raġonevoli li hija rilevanti.

3. L-istess standards minimi komuni għat-trażmissjoni, l-eżattezza u l-konformità mal-kunċetti u r-reviżjonijiet speċifikati fl-Anness V tar-Regolament (UE) 2016/867 (BĊE/2016/13) għandhom japplikaw għall-ewwel trażmissjoni tad-dejta ta' referenza tal-kontroparti lill-BĊE skont il-paragrafu 1.

4. Fejn ikun applikabbli, l-ewwel sett ta' dejta ta' referenza tal-kontroparti li għandu jiġi rrapportat mill-BĊN għandu jinkludi l-attributi tad-dejta li ġejjin:

(a) identifikatur tal-kontroparti (kodiċi RIAD);

(b) LEI;

(c) jekk il-LEI ma jkunx disponibbli: identifikatur nazzjonali mil-lista ta' identifikaturi nazzjonali ppubblikati fuq il-websajt tal-BĊE, kif kompost minn żewġ varjabbli distinti, jiġifieri: it-tip ta' identifikatur (jew id-deskrizzjoni tiegħu, meta rilevanti) u l-kodiċi rispettiv (ħlief jekk it-tip ta' identifikatur “ma jkunx applikabbli”);

(d) isem;

(e) indirizz: pajjiż;

(f) indirizz: belt/belt żgħira/raħal;

(g) indirizz: triq;

(h) forma legali;

(i) settur istituzzjonali.

5. Il-lista attwali ta' attributi ta' dejta ta' referenza li l-BĊNi għandhom jipprovdu għal kull kontroparti fl-ewwel trażmissjoni ta' dejta ta' referenza tal-kontroparti għal RIAD jistgħu jvarjaw skont l-applikabilità tal-attributi varji għar-rwol speċifiku u l-kategorija tal-kontroparti kif deskritt fit-Tabelli 2 u 3 tal-Anness III tar-Regolament (UE) 2016/867 (BĊE/2016/13).







KAPITOLU V

ĠBIR TA' DEJTA TA' REFERENZA TA' KREDITU U TA' KONTROPARTI MINN BĊNi

Artikolu 15

Derogi u frekwenza ta' rapportar imnaqqsa

1. Għall-finijiet tal-Artikolu 16(1) u (2) tar-Regolament (UE) 2016/867 (BĊE/2016/13), meta jiġi kkalkulat l-ammont totali pendenti ta' self lis-setturi kollha rrapportati skont ir-Regolament (UE) Nru 1071/2013 (BĊE/2013/33) mill-aġenti kollha tar-rapportar residenti fl-Istat Membru li jirrapporta, il-BĊNi għandhom jikkunsidraw biss l-ammont totali pendenti ta' self tal-aġenti kollha ta' rapportar maqbudin fil-popolazzjoni ta' rapportar attwali kif ipprovdut fl-Artikolu 3(1) tar-Regolament (UE) 2016/867 (BĊE/2016/13), inkluż l-ammont totali pendenti ta' self tal-aġenti kollha ta' rapportar mogħtija deroga. Sabiex jiġi evitat id-dubju, BĊN m'għandux iqis l-ammont totali pendenti ta' self ta' friegħi barranin li mhumiex residenti fl-Istat Membru li jirrapporta ta' dak il-BĊN.

2. Għall-finijiet tal-Artikolu 16(2) tar-Regolament (UE) 2016/867 (BĊE/2016/13), meta jippermettu lil aġenti żgħar ta' rapportar jirrapportaw dejta ta' kreditu relatata ma' dati ta' referenza ta' rapportar qabel l-1 ta' Jannar 2021 fuq bażi trimestrali minflok ta' kull xahar, il-BĊNi għandhom iqisu l-kontribuzzjoni konġunta ta':

(a) l-aġenti żgħar ta' rapportar li jingħataw deroga skont l-Artikolu 16(1) tar-Regolament (UE) 2016/867 (BĊE/2016/13), u

(b) l-aġenti li jirrapportaw eliġibbli għal rapportar fuq bażi trimestrali skont l-Artikolu 16(2) tar-Regolament (UE) 2016/867 (BĊE/2016/13),

tal-ammont totali pendenti ta' self irrapportat skont ir-Regolament (UE) Nru 1071/2013 (BĊE/2013/33) mill-aġenti kollha tar-rapportar residenti fl-Istat Membru li jirrapporta, u jiżguraw li kontribuzzjoni kombinata bħal din ma taqbiżx l-4 %.

3. Bis-saħħa tal-Artikoli 6(3) u 16(3) tar-Regolament (UE) 2016/867 (BĊE/2016/13), BĊN rilevanti jista' jagħti derogi lill-aġenti ta' rapportar li huma friegħi barranin RMS sal-punt li l-BĊNi jiksbu dejta minn sorsi oħrajn dwar il-kwalità u t-tempestività meħtieġa skont l-Artikolu 14(3) ta' dak ir-Regolament. Id-dritt tal-BĊNi li jagħtu tali derogi huwa suġġett għal koordinazzjoni bejn il-BĊNi rilevanti fuq il-bażi tal-arranġamenti magħmula biex jiġi evitat ir-rapportar doppju skont l-Artikolu 6 ta' din il-Linja Gwida. Sabiex jiġi evitat kull dubju, kull aġent li jirrapporta li jingħata deroga skont l-Artikolu 16(3) m'għandux jitqies bħala aġent ta' rapportar żgħir li jingħata deroga skont l-Artikolu 16(1) jew aġent li jirrapporta żgħir li jista' jirrapporta dwar kull trimestru jew kull xahar skont l-Artikolu 16(2).

4. Fl-eżerċitar tas-setgħat tiegħu skont l-Artikolu 16(1) tar-Regolament (UE) 2016/867 (BĊE/2016/13), il-BĊN rilevanti jista' jagħti derogi għal aġenti żgħar ta' rapportar li jkopru xi wħud mir-rekwiżiti jew kollha, inklużi dawk li għandhom x'jaqsmu esklużivament ma' aġenti osservati speċifiċi li huma parti minn aġent li jirrapporta li huwa entità legali.

Artikolu 16

Kooperazzjoni mal-awtoritajiet kompetenti

1. Fejn id-dejta kollha jew parti minnha deskritta fir-Regolament (UE) 2016/867 (BĊE/2016/13) tista' tinkiseb minn awtoritajiet kompetenti li ma jkunux BĊNi, u din id-dejta tista' tintuża sal-limitu u għall-finijiet definiti fir-Regolament (KE) Nru 2533/98, il-BĊNi jistgħu jistabbilixxu arranġamenti xierqa ta' kooperazzjoni ma' dawn l-awtoritajiet biex jiżguraw struttura permanenti biex jirċievu tali dejta.

2. Il-BĊNi għandhom jiżguraw li d-dejta msemmija fil-paragrafu 1 tissodisfa r-rekwiżiti stabbiliti fir-Regolament (UE) 2016/867 (BĊE/2016/13) qabel ma jittrażmettuhom lill-BĊE.

▼M1







KAPITOLU Va

QAFAS TAĊ-ĊIRKWITI TA’ FEEDBACK TAL-ANACREDIT

Artikolu 16a

Il-parteċipazzjoni u t-terminazzjoni tal-parteċipazzjoni fil-qafas taċ-ċirkwiti ta’ feedback tal-AnaCredit

1. Il-BĊNi jistgħu jipparteċipaw fil-qafas taċ-ċirkwiti ta’ feedback tal-AnaCredit fuq bażi volontarja. Il-BĊNi elenkati fl-Anness IV għandhom isiru BĊNi parteċipi għall-finijiet ta’ din il-Linja Gwida mid-data speċifikata f’dak l-Anness.

2. BĊN li m’huwiex elenkat fl-Anness IV jista’ jitlob li jipparteċipa fil-qafas taċ-ċirkwit ta’ feedback tal-AnaCredit billi jissottometti avviż bil-miktub minn qabel lill-Kunsill Governattiv li jispeċifika d-data minn meta jipproponi li jsir BĊN parteċipi. Il-BĊN għandu jkun inkluż fil-lista fl-Anness IV permezz ta’ emenda teknika għal dak l-Anness u, fejn meħtieġ, għall-Anness III skont l-Artikolu 20.

Għall-finijiet ta’ dan il-paragrafu, emenda teknika tikkonsisti fl-inklużjoni fl-Anness IV tal-isem tal-BĊN u d-data minn meta ser isir BĊN parteċipi u, fejn meħtieġ, speċifikazzjoni ta’ dawk l-attributi tad-data fis-sett tad-data taċ-ċirkwiti ta’ feedback tal-BĊE fl-Anness III li fir-rigward tagħhom dak il-BĊN ma jaqbilx li jikkondividi d-data relatata sabiex jiġu pprovduti ċirkwiti ta’ feedback lill-aġenti li jirrapportaw skont l-Artikolu 16c.

3. BĊN parteċipi jista’ jitlob bidla fl-ispeċifikazzjoni tal-attributi tad-data tiegħu kif imsemmi fi-tieni subparagrafu tal-paragrafu 2. Il-bidla għandha tidħol fis-seħħ wara emenda teknika għall-Anness III skont l-Artikolu 20.

4. BĊN parteċipi jista’ jitlob li jtemm il-parteċipazzjoni tiegħu fil-qafas taċ-ċirkwiti ta’ feedback tal-AnaCredit billi jissottometti avviż bil-miktub mhux inqas minn disgħin jum qabel lill-Kunsill Governattiv. It-terminazzjoni għandha tidħol fis-seħħ wara emenda teknika għall-Anness IV u, fejn meħtieġ, għall-Anness III skont l-Artikolu 20. Kwalunkwe terminazzjoni ta’ parteċipazzjoni m'għandhiex tippreġudika l-kontinwazzjoni u s-sopravivenza ta' kwalunkwe wieħed mid-drittijiet u l-obbligi ta’ kull wieħed mill-BĊNi li jeżistu fid-data jew qabel id-data li fiha din it-terminazzjoni tidħol fis-seħħ.

Artikolu 16b

Rekwiżiti għall-parteċipazzjoni fil-qafas taċ-ċirkwiti ta’ feedback tal-AnaCredit

Taħt il-qafas taċ-ċirkwiti ta’ feedback tal-AnaCredit, il-BĊNi parteċipi se jkunu meħtieġa:

(a) jagħtu lill-BĊNi riċeventi li jkunu qegħdin jikkondividu mal-aġenti li jirrapportaw residenti tagħhom mill-inqas is-sett minimu ta’ data għall-finijiet ta’ ċirkwiti ta’ feedback; u

(b) jimplimentaw arranġamenti sabiex jinkludu mill-inqas id-data dwar il-kreditu u d-data ta’ referenza tal-kontroparti li tikkorrispondi għall-attributi tad-data fis-sett ta’ data minimu li tirrigwarda kwalunkwe strument relatat ma’ debitur jew debitur prospettiv fiċ-ċirkwit ta’ feedback ipprovdut lill-aġenti li jirrapportaw residenti. BĊNi li ma jikkonformawx ma’ dawn ir-rekwiżiti m’humiex se jipparteċipaw fil-qafas taċ-ċirkwiti ta’ feedback tal-AnaCredit.

Artikolu 16c

Il-kondiviżjoni tad-data li tikkorrispondi għall-attributi varjabbli

1. BĊN parteċipi jista’ jiddeċiedi, fid-diskrezzjoni tiegħu, li ma jagħtix kunsens lil BĊNi riċeventi li jinkludu kwalunkwe attribut varjabbli fid-data kondiviża mal-aġenti li jirrapportaw residenti tagħhom, għall-finijiet ta’ ċirkwit ta’ feedback. Id-deċiżjonijiet tal-BĊNi parteċipi huma indikati fl-Anness III. BĊN riċeventi jista’ ma jinkludix attributi varjabbli bħal dawn fid-data kondiviża mal-aġenti li jirrapportaw residenti tiegħu, għall-finijiet ta’ ċirkwit ta’ feedback.

2. Jekk BĊN parteċipi jiddeċiedi li ma jagħtix kunsens lil BĊNi riċeventi li jinkludu attribut varjabbli wieħed jew aktar fid-data kondiviża mal-aġenti li jirrapportaw residenti tagħhom għall-finijiet ta’ ċirkwit ta’ feedback, il-BĊN parteċipi m’għandux jipprovdi s-sett ta’ data ekwivalenti miġbura minn BĊNi parteċipi oħrajn lill-aġenti li jirrapportaw tiegħu stess.

3. Soġġett għall-paragrafi 1 u 2, BĊN riċeventi jista’ jiddeċiedi, fid-diskrezzjoni tiegħu, li jinkludi jew jeskludi kwalunkwe attribut varjabbli fid-data kondiviża mal-aġenti li jirrapportaw residenti tiegħu.

4. Jekk BĊN huwa responsabbli taħt l-Artikolu 6 ta’ din il-Linja Gwida mir-rapportar lill-BĊE ta’ data dwar il-kreditu u tad-data ta’ referenza tal-kontroparti li tirrigwarda fergħa barranija tal-RMS, id-data li tikkorrispondi għall-attributi varjabbli relatati ma’ dik il-fergħa barranija tal-RMS tista’ tingħata, għall-finijiet ta’ ċirkwit ta’ feedback, lil aġent li jirrapporta residenti mill-BĊN parteċipi fl-Istat Membru li fih il-fergħa barranija tal-RMS hija residenti jew mill-BĊN parteċipi fl-Istat Membru tal-uffiċċju prinċipali tal-impriża tal-fergħa barranija tal-RMS.

Artikolu 16d

It-trażmissjoni ta’ data mill-BĊE

1. Mill-1 ta’ April 2020, il-BĊE għandu jittrasmetti s-sett ta’ data taċ-ċirkwit ta’ feedback tal-BĊE lil kull BĊN elenkat fl-Anness IV qabel id-data, kif speċifikata f’dak l-Anness, meta jsir BĊN parteċipi. Il-BĊN m’għandux ikollu d-dritt li juża d-data li jirċievi mill-BĊE għall-finijiet ta’ ċirkwit ta’ feedback skont l-Artikolu 16e qabel ma jsir BĊN parteċipi fid-data speċifikata fl-Anness IV. Il-BĊN għandu juża biss id-data li jirċievi mill-BĊE għall-finijiet tal-ittestjar tal-arranġamenti msemmija fl-Artikolu 16b(b) qabel l-implimentazzjoni ta’ dawk l-arranġamenti fid-data meta jsir BĊN parteċipi u skont l-Artikolu 16e(9).

2. Il-BĊE għandu jibgħat sett ta’ data ta’ ċirkwit ta’ feedback tal-BĊE lil kull BĊN riċeventi permezz ta’ trażmissjonijiet regolari, immedjatament wara li tiġi ġġenerata l-kopja tad-deheb.

3. Kull sett ta’ data ta’ ċirkwit ta’ feedback tal-BĊE mibgħut permezz ta’ trażmissjoni regolari għandu jkun relatat biss ma’ strumenti fejn mill-inqas debitur wieħed huwa entità legali jew huwa parti minn entità legali li tissodisfa waħda mill-kundizzjonijiet li ġejjin:

(a) id-debitur huwa residenti fl-Istat Membru tal-BĊN riċeventi u d-data dwar il-kreditu relatata miegħu hija rrapportata lill-BĊE minn mill-inqas BĊN parteċipi ieħor;

(b) id-debitur m’huwiex residenti fl-Istat Membru tal-BĊN riċeventi u d-data dwar il-kreditu relatata miegħu hija rrapportata lill-BĊE kemm mill-BĊN riċeventi kif ukoll minn mill-inqas BĊN parteċipi ieħor;

(c) id-debitur huwa parti għal strument mogħti minn jew permezz ta’ fergħa barranija tal-RMS fejn dik il-fergħa barranija tal-RMS jew l-uffiċċju prinċipali tal-impriża ta’ dik il-fergħa barranija tal-RMS huma residenti fl-Istat Membru tal-BĊN riċeventi u d-data dwar il-kreditu u d-data ta’ referenza tal-kontroparti relatata miegħu tiġi rrapportata lill-BĊE minn BĊN ieħor responsabbli, skont l-Artikolu 6, mir-rapportar tad-data dwar il-kreditu u tad-data ta’ referenza tal-kontroparti ta’ dik il-fergħa barranija tal-RMS lill-BĊE.

4. Il-BĊE għandu jittrażmetti lill-BĊNi riċeventi kwalunkwe reviżjoni riċevuta li tirrigwarda l-informazzjoni inkluża qabel fi trażmissjonijiet regolari skont il-politika ta’ reviżjoni msemmija fil-punt 4 tal-Anness V għar-Regolament (UE) 2016/867 (BĊE/2016/13).

5. BĊN parteċipi jista’ jibgħat lill-BĊE talba ad-hoc relatata ma’ debitur prospettiv li applika għal strument ma’ aġent li jirrapporta, jew ma’ kwalunkwe aġent osservat tiegħu, residenti fl-Istat Membru tal-BĊN parteċipi rikjedenti.

6. Il-BĊE għandu jittrażmetti s-sett ta’ data taċ-ċirkwit ta’ feedback tal-BĊE relatata mad-debitur prospettiv rilevanti lill-BĊN parteċipi rikjedenti b’risposta għal talba ad-hoc, diment li t-talba ad-hoc tkun relatata ma’ debitur prospettiv li d-data tiegħu tkun irrapportata lill-BĊE.

7. Il-BĊE għandu jwieġeb għal talba ad-hoc sat-tmiem tal-jum ta’ xogħol ta’ wara dak li fih tkun waslet it-talba ad-hoc.

8. Il-BĊE għandu jiżgura li l-informazzjoni trażmessa taħt dan l-Artikolu tkun identika għal dik trażmessa mill-BĊNi lill-BĊE u li l-informazzjoni trażmessa lil kull BĊN riċeventi għandha tirreferi biss għall-istrumenti relatati ma’ debituri jew debituri prospettivi speċifikati fil-paragrafi 3 jew 5.

Artikolu 16e

Il-kondiviżjoni tad-data mill-BĊNi riċeventi mal-aġenti li jirrapportaw u r-restrizzjonijiet applikabbli

1. BĊN riċeventi għandu d-dritt li juża d-data riċevuta mill-BĊE skont l-Artikolu 16d għall-finijiet ta’ ċirkwit ta’ feedback skont id-dispożizzjonijiet ta’ dan l-Artikolu.

2. Ċirkwit ta’ feedback kif imsemmi fil-paragrafu 1 jista’ jiġi stabbilit minn BĊN riċeventi ma’ aġenti li jirrapportaw residenti, inklużi aġenti li jirrapportaw żgħar li jingħataw deroga skont l-Artikolu 16(1) tar-Regolament (UE) 2016/867 (BĊE/2016/13) u aġenti li jirrapportaw li jirrapportaw data fuq frekwenza ta’ rapportar imnaqqsa skont l-Artikolu 16(2) tar-Regolament (UE) 2016/867 (BĊE/2016/13).

3. Id-data użata fiċ-ċirkwiti ta’ feedback għandha tinkludi, mill-inqas, is-sett ta’ data minimu. Id-data użata fiċ-ċirkwiti ta’ feedback tista’ tinkludi wkoll id-data li tikkorrispondi għall-attributi varjabbli, diment li l-BĊNi riċeventi jeskludu d-data miġbura minn BĊNi parteċipi oħrajn, fejn dawn il-BĊNi parteċipi l-oħrajn ma tawx il-kunsens tagħhom għall-kondiviżjoni ta’ dik id-data skont l-Artikolu 16c.

4. BĊN riċeventi ma jistax jipprovdi data dwar il-kreditu jew data ta’ referenza ta’ kontroparti lil aġent li jirrapporta li ma taqax fil-kamp ta' applikazzjoni tas-sett ta’ data taċ-ċirkwit ta’ feedback tal-BĊE li jkun irċieva. Il-BĊNi riċeventi m’għandhomx jikkondividu attributi operazzjonali mal-aġenti li jirrapportaw residenti tagħhom.

5. BĊN parteċipi jista’ jidentifika ċerta informazzjoni fil-livell ta’ strument bħala li ma tistax tintuża għall-finijiet ta’ ċirkwit ta’ feedback, għal perjodu limitat ta’ żmien, minħabba restrizzjonijiet fil-leġiżlazzjoni nazzjonali jew il-kwalità tal-informazzjoni. Id-data trażmessa mill-BĊE lill-BĊNi riċeventi għandha tinkludi identifikazzjoni bħal din. BĊN riċeventi m’għandux jinkludi l-informazzjoni identifikata fiċ-ċirkwiti ta’ feedback lill-aġenti li jirrapportaw residenti.

6. Id-data miġbura mill-BĊNi li mhumiex qegħdin jipparteċipaw fil-qafas taċ-ċirkwiti ta’ feedback tal-AnaCredit ma tistax tintuża mill-BĊNi parteċipi sabiex jistabbilixxu jew iżommu ċirkwit ta’ feedback, ħlief skont l-Artikolu 11(5) tar-Regolament UE 2016/867 (BĊE/2016/13), fejn huwa meqjus li l-aċċess għal tali skopijiet m’huwiex miċħud minn BĊN mhux parteċipi skont l-Artikolu 6(5) jew fejn id-data tkun dwar unità istituzzjonali ta’ aġent li jirrapporta stabbilit fi Stat Membru li jirrapporta, li dejjem tista’ tintuża għal ċirkwiti ta’ feedback mill-BĊN rilevanti tal-aġent li jirrapporta, irrispettivament minn fejn tkun residenti l-unità istituzzjonali.

7. BĊN riċeventi jista’ jikkondividi mal-aġenti li jirrapportaw residenti tiegħu d-data riċevuta mill-BĊE skont dan l-Artikolu; jista’ jipprovdi data fl-istess livell ta’ granularità tad-data trażmessa mill-BĊE jew f’livell aktar aggregat.

8. Meta jipprovdu ċirkwiti ta’ feedback lill-aġenti li jirrapportaw, il-BĊNi riċeventi għandhom jiżguraw li l-aġenti osservati, l-aġenti li jirrapportaw, il-kredituri, is-servizzjanti u l-oriġinaturi li l-informazzjoni dwarhom ġiet trażmessa mill-BĊE lill-BĊNi riċeventi ma jistgħux jiġu identifikati.

9. Il-BĊNi riċeventi għandhom jittrattaw l-informazzjoni riċevuta mill-BĊE skont il-qafas legali nazzjonali dwar il-kunfidenzjalità tad-data u l-Artikoli 8 sa 8c tar-Regolament (KE) Nru 2533/98.

10. BĊN riċeventi għandu jinforma lill-popolazzjoni li tirrapporta residenti tiegħu li, skont l-Artikolu 11 tar-Regolament (UE) 2016/867 (BĊE/2016/13):

(a) l-aġenti li jirrapportaw għandhom jużaw is-subsett ta’ data dwar il-kreditu u d-data ta’ referenza tal-kontroparti li jirċievu permezz ta’ ċirkwiti ta’ feedback u miġbura minn BĊNi parteċipi oħrajn esklużivament għall-immaniġġjar tar-riskju ta’ kreditu u biex itejbu l-kwalità tal-informazzjoni ta’ kreditu disponibbli għalihom fir-rigward ta’ strumenti eżistenti jew prospettivi;

(b) L-aġenti li jirrapportaw huma pprojbiti milli jikkondividu s-subsett ta’ data msemmija f’(a) ma’ partijiet oħra jew ma’ fornituri kummerċjali, ħlief fejn il-kondiviżjoni tad-data mal-fornituri tas-servizz huwa awtorizzat skont l-Artikolu 11 tar-Regolament (UE) 2016/867 (BĊE/2016/13);

(c) mingħajr preġudizzju għad-diskrezzjoni ta’ BĊN li jagħti aċċess għal data speċifika dwar kreditu lil aġent li jirrapporta permezz ta’ ċirkwit ta’ feedback, tali aċċess jista’ jkun miċħud fuq bażi temporanja meta l-aġent li jirrapporta ma jkunx osserva l-obbligi ta’ rapportar statistiku tiegħu stess taħt ir-Regolament (UE) 2016/867 (BĊE/2016/13), b’mod partikolari fir-rigward tal-kwalità u l-preċiżjoni tad-data, jew fejn l-aġent li jirrapporta ma jkunx osserva l-obbligi tiegħu taħt (a) jew (b). F’dawk il-każijiet il-BĊN riċeventi għandu jinforma lill-aġent li jirrapporta li l-aċċess tiegħu għaċ-ċirkwit ta’ feedback huwa sospiż; u

(d) l-aġenti li jirrapportaw għandhom jipproteġu l-kunfidenzjalità tas-subsett ta’ data msemmija f’(a) f’konformità mal-aħjar prattiki u skont il-liġi nazzjonali u d-dritt tal-Unjoni applikabbli.

Artikolu 16f

Ir-responsabbiltà tal-BĊNi parteċipi li jipprovdu aċċess għad-data

1. BĊN riċeventi huwa unikament responsabbli għall-istabbiliment ta’ ċirkwit ta’ feedback jew ta’ servizzi ta’ informazzjoni oħrajn mir-RĊK tiegħu lill-aġenti li jirrapportaw, inkluża l-proċedura ta’ għoti ta’ aċċess lill-aġenti li jirrapportaw u ta’ infurzar tal-konformità mill-aġenti li jirrapportaw mar-rekwiżiti tal-Artikolu 16e.

2. Fejn entitajiet legali jew partijiet ta’ entitajiet legali li dwarhom data dwar il-kreditu ġiet irrapportata huma intitolati li jaċċessaw tali data jew jeħtieġu r-rettifika u/jew it-tħassir ta’ tali data, inkluż fejn tali data hija pprovduta lill-aġenti li jirrapportaw għall-finijiet ta’ ċirkwit ta’ feedback jew servizz ta’ informazzjoni ieħor mir-RĊK rilevanti, il-BĊN rilevanti għandu jimplimenta proċeduri sabiex (a) jipprovdi aċċess għad-data, (b) jeżiġi li d-data żbaljata tiġi rettifikata mill-aġenti li jirrapportaw u (c) jinforma lill-aġenti li jirrapportaw ma’ min ġiet kondiviża l-informazzjoni.

3. Fil-każ ta’ talbiet relatati ma’ informazzjoni inkluża f’ċirkwiti ta’ feedback u derivata mit-trażmissjoni ta’ data magħmula minn BĊN ieħor, il-BĊN li jirċievi t-talbiet għandu jikkuntattja lill-BĊN li ttrażmetta d-data lill-BĊE u jikkooperaw fl-investigazzjoni tal-korrettezza tal-informazzjoni u fit-tħejjija tar-risposta għat-talba tad-debitur.

▼B







KAPITOLU VI

ĠESTJONI TAL-KWALITÀ TAD-DEJTA

Artikolu 17

Standards ta' trażmissjoni li jużaw is-SEBĊ-Net

1. Il-BĊNi għandhom jużaw is-SEBĊ-Net ipprovdut mis-SEBĊ għat-trażmissjoni elettronika tad-dejta ta' kreditu u d-dejta ta' referenza tal-kontroparti kif mitlub mill-BĊE. Il-BĊNi għandhom jagħmlu dik id-dejta disponibbli għall-BĊE skont l-istandards ta' rapportar SDMX ( 3 ) stabbiliti b'mod separat.

2. Bla ħsara għall-kunsens minn qabel tal-BĊE, il-BĊNi jistgħu jużaw mezzi oħra biex jittrażmettu d-dejta ta' kreditu u dejta ta' referenza tal-kontroparti.

Artikolu 18

Ġestjoni tal-kwalità tad-dejta

1. Bla ħsara għad-drittijiet ta' verifika tal-BĊE taħt ir-Regolament (KE) Nru 2533/98 u r-Regolament (UE) 2016/867 (BĊE/2016/13), il-BĊNi għandhom jimmonitorjaw u jiżguraw il-kwalità u l-affidabbiltà tad-dejta disponibbli għall-BĊE u jikkooperaw mill-qrib mal-BĊE bħala parti mill-ġestjoni ġenerali tal-kwalità tad-dejta.

2. Il-BĊNi għandhom jiddefinixxu l-kundizzjonijiet li jikkawżaw iċ-ċaħda tad-dejta riċevuta mill-aġenti li jirrapportaw.

3. Il-BĊN għandhom jimmonitorjaw l-aġenti osservati li għalihom ġiet miċħuda l-informazzjoni u l-progress miksub minn perijodu ta' rapportar għal ieħor. Il-BĊNi għandhom jinfurmaw lill-BĊE bir-riżultati ta' dan il-monitoraġġ.

4. Il-BĊNi għandhom jiżguraw, jivverifikaw u jżommu l-kwalità tad-dejta ta' kreditu u dejta ta' referenza tal-kontroparti biex jiżguraw: (i) il-kwalità tad-dejta tal-produzzjoni aggregata; (ii) il-konsistenza ta' dejta ta' kreditu u dejta ta' referenza tal-kontroparti; u (iii) konsistenza ma' statistika oħra. B'mod partikolari, qabel it-trażmissjoni ta' dejta ta' kreditu u dejta ta' referenza tal-kontroparti lill-BĊE, il-BĊNi għandhom jivverifikaw li:

(a) il-fajls trażmessi lill-BĊE jikkonformaw mal-ispeċifikazzjonijiet tekniċi għat-trażmissjoni lill-BĊE;

(b) kull rekord ikun identifikat b'mod uniku;

(c) l-identifikatur tal-kuntratt huwa uniku għal kull kuntratt li jiġġenera riskju ta' kreditu għall-istess aġent osservat u li dak l-identifikatur ma jerġax jintuża f'xi ħin sabiex jiġi identifikat kuntratt differenti mal-istess aġent osservat;

(d) kull identifikatur tal-istrument huwa uniku għal kull kuntratt ta' aġent osservat, u li dan l-identifikatur ma jerġax jintuża f'xi ħin sabiex jiġi identifikat strument differenti għall-istess kuntratt u aġent osservat;

(e) l-identifikatur tal-kuntratt huwa uniku għal kull protezzjoni rċevuta mill-istess aġent osservat u li dak l-identifikatur ma jerġax jintuża f'xi ħin sabiex tiġi identifikata protezzjoni differenti mal-istess aġent osservat;

(f) id-dejta ta' kreditu u d-dejta ta' referenza tal-kontroparti li għandha tiġi trażmessa huma kompleti u konsistenti;

(g) il-kontropartijiet kollha huma marbuta ma' strumenti li huma rreġistrati fis-sistema RIAD u msemmija mill-identifikatur korrispondenti tal-kontroparti (kodiċi RIAD) abbażi tal-informazzjoni pprovduta mill-aġenti li jirrapportaw.

5. Qabel ma tiġi trażmessa dejta tal-kreditu lill-BĊE, il-BĊNi li jittrażmettu l-Mudell 1 jew il-Mudell 2 tal-Anness I għar-Regolament (UE) 2016/867 (BĊE/2016/13) għandhom jivverifikaw u jiżguraw li għal kull strument li jkun irrapportat għal kull kontroparti marbuta mal-istrument, id-dejta ta' referenza tal-kontroparti meħtieġa għall-kontropartijiet kollha tkun irreġistrata fir-RIAD.

6. Id-dejta ta' kreditu u dejta ta' referenza tal-kontroparti trażmessa mill-BĊN għandhom ikunu konsistenti mad-dejta maħżuna fid-databases nazzjonali bħala riżultat ta' kwalunkwe attività ta' ġestjoni tal-kwalità tad-dejta eżerċitata fuq livell nazzjonali.

7. Fejn dejta ta' kreditu tiġi trażmessa minn żewġ BĊNi lill-BĊE għal aġenti osservati li huma friegħi barranin skont l-Artikolu 6, kull BĊN għandu jkun responsabbli għall-kwalità tad-dejta li jirrapporta. B'mod partikolari, jekk żewġ BĊNi jagħmlu arranġament biex jaqsmu r-responsabbiltajiet għal rapportar sekondarju, il-BĊNi rilevanti għandhom jiżguraw li d-dejta ta' kreditu u d-dejta ta' referenza tal-kontroparti rrapportati minn BĊN wieħed ikunu konsistenti mad-dejta ta' kreditu u dejta ta' referenza tal-kontroparti rrapportata mill-BCN rilevanti l-ieħor. Għal dan il-għan u wara li l-informazzjoni tittella' fl-AnaCredit, il-BĊE għandu jibgħat lill-BĊN rilevanti l-informazzjoni trażmessa sabiex jiżgura li d-dejta ta' kreditu u d-dejta ta' referenza tal-kontroparti rrapportata lil kull wieħed minnhom tkun konsistenti.

8. Il-BĊNi għandhom jivverifikaw il-konsistenza u l-preċiżjoni tad-dejta ta' kreditu u d-dejta ta' referenza tal-kontroparti billi jqabbluhom ma' settijiet ta' dejta oħra miġbura f'livell nazzjonali taħt il-liġi nazzjonali jew tal-Unjoni u fiż-żmien li huma disponibbli. Il-BĊNi għandhom iqisu d-differenzi fil-metodoloġija u t-tempestività tas-settijiet tad-dejta użati għall-valutazzjoni tal-kwalità tad-dejta fl-AnaCredit.

9. Għal kull trażmissjoni ta' dejta ta' kreditu għal aġent osservat, data ta' referenza ta' rapportar u tip ta' rapportar, jiġifieri attributi ta' dejta ta' kull xahar fil-Mudelli 1 u 2 tal-Anness I tar-Regolament (UE) 2016/867 (BĊE/2016/13), u attributi ta' dejta ta' kull trimestru fil-Mudell 2 tal-Anness I ta' dak ir-Regolament, għandu jintbagħat awtomatikament mill-AnaCredit messaġġ ta' rikonoxximent lill-BĊN li jittrażmetti l-informazzjoni li tindika jekk il-fajl tniżżilx jew ġiex irrifjutat mis-sistema. Fil-każ tal-aħħar, il-messaġġ għandu jindika r-raġuni għar-rifjut.

10. Il-BĊE għandu jivvaluta dejta ta' kreditu u dejta ta' referenza tal-kontroparti billi japplika sett ta' kontrolli ta' validazzjoni, f'kooperazzjoni mill-qrib mal-BĊN. L-evalwazzjoni għandha ssir fil-ħin. Il-BĊE u l-BĊNi jistgħu jikkoordinaw b'mod konġunt l-isforzi ta' ġestjoni tal-kwalità tad-dejta filwaqt li jqisu s-sinifikat tad-diskrepanza bejn il-metriċi DQM u l-miri tad-DQM kemm fil-livell nazzjonali kif ukoll f'dak taż-żona tal-euro.

11. Għal kull trażmissjoni ta' dejta ta' kreditu għal aġent osservat, data ta' referenza ta' rapportar u tip ta' rapportar li jittella' fl-Anacredit, għandu jintbagħat awtomatikament mill-AnaCredit messaġġ ta' rikonoxximent bir-riżultati tal-verifiki tal-validazzjoni. Dan il-messaġġ għandu jagħti dettalji dwar id-dejta li naqset milli tikkonforma mal-verifiki ta' validazzjoni tal-Anacredit u l-verifika tal-validazzjoni li skattat l-iżball.

12. Jekk l-aġent osservat huwa fergħa barranija RMS u żewġ BĊNi jirrapportaw informazzjoni għall-aġent osservat:

(a) il-messaġġi indikati fil-paragrafu 11 għandhom jiġu trażmessi liż-żewġ BĊN rilevanti; u

(b) kull BĊN għandu jkun responsabbli għall-kwalità tad-dejta tal-informazzjoni inkluża fil-mudell. B'mod partikolari, kull BĊN għandu jkun responsabbli għall-verifiki tal-validazzjoni li jivverifikaw il-konsistenza u l-integrità tal-informazzjoni irrapportata fil-Mudelli 1 u 2 tal-Anness I tar-Regolament (UE) 2016/867 (BĊE/2016/13). Għal dan il-għan, kull BĊN għandu jiżgura l-korrettezza tat-tagħrif irrapportat fil-mudell li għalih kull BĊN huwa responsabbli.

13. Il-BĊNi għandhom jistabbilixxu u jissorveljaw il-mekkaniżmi meħtieġa għall-aġenti li jirrapportaw biex jirrevedu u jikkoreġu kwalunkwe dejta ta' kreditu u dejta ta' referenza tal-kontroparti rrapportati li ma jikkonformawx mal-kontrolli ta' validazzjoni tal-AnaCredit, sabiex il-BĊN ikunu jistgħu jissottomettu reviżjonijiet disponibbli minnufih.

14. Sabiex tissorvelja l-implimentazzjoni tal-proċeduri xierqa għall-ġbir, il-verifika, l-ipproċessar u t-tixrid ta' informazzjoni li tiżgura l-kwalità tad-dejta miġbura, il-BĊE u l-BĊNi għandhom jissottomettu rapport ta' kwalità fuq bażi biennali lill-Kunsill Governattiv. Ir-rapporti dwar il-kwalità għandhom ikopru kemm dejta ta' kreditu kif ukoll dejta ta' referenza tal-kontroparti, u jipprovdu wkoll informazzjoni dwar il-metodi u l-proċeduri stabbiliti mill-BĊNi għall-identifikazzjoni unika tal-kontropartijiet residenti. L-ewwel rapport dwar il-kwalità għandu jitħejja f'Diċembru 2020, b'Settembru 2020 bħala data ta' referenza tar-rapportar.

Artikolu 19

Politika ta' reviżjoni

1. Il-BĊNi għandhom jittrażmettu lill-BĊE r-reviżjonijiet kollha riċevuti mill-aġenti li jirrapportaw hekk kif ikunu ġew ipproċessati.

2. Il-BĊNi għandhom jistabbilixxu arranġamenti ma' aġenti ta' rapportar sabiex reviżjonijiet għad-dejta identifikata fil-messaġġi ta' rikonoxximent imsemmija fl-Artikolu 18(11) bħala li ma jikkonformawx mal-kontrolli ta' validazzjoni tal-AnaCredit jistgħu jiġu trażmessi minnufih u mhux iktar tard mid-data li jmiss li fiha informazzjoni għal dak l-aġent osservat huwa dovut.

3. Il-BĊNi għandhom jittrażmettu r-reviżjonijiet fi kwalunkwe ħin wara d-data ta' referenza tar-rapportar.

4. Il-BĊN għandhom jittrażmettu reviżjonijiet, fejn jeżistu, għall-perijodi ta' referenza kollha.

5. Il-BĊE għandu awtomatikament jipproċessa r-reviżjonijiet u jaħżinhom fid-database maqsuma mingħajr dewmien żejjed wara li jkunu ġew riċevuti mill-BĊN. Il-BĊE għandu jinforma lill-BĊNi konċernati dwar l-eżitu tal-valutazzjoni tal-kwalità addizzjonali wara pproċessar ulterjuri tar-reviżjonijiet.







KAPITOLU VII

DISPOŻIZZJONIJIET FINALI

Artikolu 20

Proċedura ta' emenda simplifikata

Il-Bord Eżekuttiv tal-BĊE jista' jagħmel xi emendi tekniċi fl-annessi ta' din il-Linja Gwida, filwaqt li jqis l-opinjonijiet tal-STC, sakemm emendi bħal dawn la jibdlu l-qafas kunċettwali sottostanti u lanqas ma jaffettwaw il-piż tar-rapportar fuq aġenti li jirrapportaw jew BĊNi. Il-Bord Eżekuttiv għandu jinforma mingħajr dewmien lill-Kunsill Governattiv b'kull emenda bħal din.

Artikolu 21

Dħul fis-seħħ

Din il-Linja Gwida għandha tidħol fis-seħħ fil-jum tan-notifika tagħha lill-banek ċentrali nazzjonali tal-Istati Membri li l-munita tagħhom hija l-euro.

Artikolu 22

Destinatarji

Din il-Linja Gwida hija indirizzata lill-banek ċentrali kollha tal-Eurosistema.









ANNESS I

Identifikazzjoni u ġestjoni tad-dejta ta' referenza tal-kontropartijiet fid-Database tar-Reġistru tal-Istituzzjonijiet u l-Affiljati (RIAD)

1. Suppożizzjonijiet ġenerali sottostanti l-flow chart tal-proċess

1.1. Huwa preżunt li l-BĊN kollha jżommu sett ta' dejta ta' referenza nazzjonali fejn il-kontropartijiet (kemm domestiċi kif ukoll mhux residenti) huma identifikati b'mod uniku u m'hemmx duplikazzjonijiet fil-livell nazzjonali (i.e. għandhom identifikatur intern tal-BĊN uniku u esklużiv). Dan ifisser li għalkemm aġenti li jirrapportaw differenti fl-istess Stat Membru jistgħu jkunu qed jużaw identifikaturi tal-kontroparti differenti biex jirreferu għall-kontroparti fil-komunikazzjonijiet tagħhom mal-BĊN rilevanti, il-BĊN eventwalment jiżgura li l-identifikaturi kollha bħal dawn ikunu assoċjati mal-kontroparti unika attwali.

1.2. Jekk meħtieġ, biex jiġu evitati duplikazzjonijiet (eż. l-istess kontroparti rreġistrata darbtejn fis-sett tad-dejta ta' referenza nazzjonali), l-identifikaturi tal-kontroparti użati minn aġenti ta' rapportar meta jirrapportaw lill-BĊN huma mmarkati mill-BĊN f'identifikaturi interni uniċi tal-BĊN. Meta jittrażmettu informazzjoni lil RIAD u lill-AnaCredit, il-BĊN eventwalment jidentifikaw dawk l-identifikaturi interni tal-BĊN f'kodiċi RIAD uniku, jekk ikun meħtieġ.

2. Noti mal-flow chart:

2.1. Kontroparti “magħrufa” hija kontroparti li hija diġà rreġistrata fir-RIAD u li għaliha l-BĊN li joriġina jaf il-kodiċi RIAD.

2.2. Kontroparti ġdida tista' tiġi rreġistrata fir-RIAD biss sakemm is-sett minimu neċessarju ta' attributi ta' dejta ta' referenza ikunu pprovduti (“rekord validu”), kif previst fir-rekwiżiti RIAD.

2.3. RIAD ma tippermettix li kontroparti ġdida tiġi rreġistrata bl-istess identifikaturi (LEI u/jew identifikatur nazzjonali) ta' kontroparti eżistenti.

2.4. Kull BĊN jista' jiddeċiedi li jiddetermina jekk kontroparti domestika rreġistrata minn BĊN ieħor hijiex kopja ta' kontroparti eżistenti jew le barra s-servizz ċentrali ta' identifikazzjoni (CIS), eż. bl-użu tal-proċess intern tagħhom (l-algoritmu li jqabbel) għal dan il-għan.

2.5. Is-CIS hija funzjonalità fir-RIAD li tfittex għal duplikati potenzjali fost kontropartijiet eżistenti residenti fl-istess pajjiż permezz ta' “għodda ta' tqabbil” iddedikata kull darba li kontroparti ġdida tkun irreġistrata fis-sistema b'kodiċi RIAD temporanju. Il-kontropartijiet li għandhom jiġu pproċessati mill-għodda ta' tqabbil jitpoġġew fi “kju ta' input”, waqt li l-eżitu tal-proċess ta' tqabbil jiġi akkumulat fi “kju ta' output” u ppreżentat lill-BĊN kompetenti, permezz ta' backflow awtomatizzat iddedikat, għall-valutazzjoni finali tiegħu.

2.6. Il-BĊN kompetenti jirrevedi l-lista tad-duplikazzjonijiet potenzjali riċevuti minn RIAD u, għal kull kontroparti b'kodiċi RIAD temporanju, jagħżel il-kandidat preferut mil-lista (qabel) jew jiddetermina li eventwalment l-ebda opzjoni ma tintgħażel mil-lista (ebda qbil).

2.7. Id-“diduplikazzjoni” tal-kontroparti hija proċess li bih il-BĊN kompetenti jiddeċiedi, wara t-tqabbil b'suċċess bejn żewġ kontropartijiet irreġistrati fir-RIAD, liema kontroparti se tiġi invalidata (“kontroparti ffriżata”), u liema waħda għandha tinżamm fis-sistema (“kontroparti ħajja”).









ANNESS II

Allokazzjoni ta' responsabbiltajiet għal friegħi barranin RMS

It-tabella tistabbilixxi l-allokazzjoni tar-responsabbiltajiet għar-rapportar mill-BĊNi lill-BĊE ta' dejta ta' kreditu u dejta ta' referenza tal-kontroparti ta' aġenti osservati li huma friegħi barranin RMS abbażi tal-informazzjoni dwar derogi mogħtija lil aġenti li jirrapportaw.







Allokazzjoni ta' responsabbiltajiet għal friegħi barranin RMS Aġenti li jirrapportaw li jirrapportaw lill-BĊN Domestiku Ebda deroga Iġbor biss T2 Rapportar trimestrali Deroga Parzjali Deroga Sħiħa Aġenti li jirrapportaw lill-BĊN ospitanti. Ebda deroga BĊN Domestiku: T1&T2 BĊN ospitanti T1&T2 BĊN ospitanti T1&T2 BĊN ospitanti T1&T2 BĊN ospitanti T1&T2 Iġbor biss T1 BĊN Domestiku: T1&T2 BĊN ospitanti T1 BĊN Domestiku: T2 T2 meħtieġ (1) BĊN ospitanti T1&T2 T2 meħtieġ (1) BĊN ospitanti T1&T2 T2 meħtieġ (1) BĊN ospitanti T1&T2 Rapportar trimestrali BĊN Domestiku: T1&T2 T2 meħtieġ (2) BĊN Domestiku: T1&T2 BĊN Domestiku: T1&T2 (Q) BĊN ospitanti T1&T2 (Q) BĊN ospitanti T1&T2 (Q) Deroga Parzjali BĊN Domestiku: T1&T2 T1 meħtieġ (2) BĊN Domestiku: T1&T2 BĊN Domestiku: T1&T2 (Q) — — Deroga Sħiħa BĊN Domestiku: T1&T2 T1 meħtieġ (2) BĊN Domestiku: T1&T2 BĊN Domestiku: T1&T2 (Q) — — (1) Jekk il-BĊN domestiku

(a) jagħti deroga skont l-Artikolu 16(1) tar-Regolament (UE) 2016/867 (BĊE/2016/13), jew

(b) jippermetti rapportar tad-dejta fuq bażi trimestrali skont l-Artikolu 16(2) tar-Regolament (UE) 2016/867 (BĊE/2016/13); u

(c) ma jagħtix deroga skont l-Artikolu 16(1) tar-Regolament (UE) 2016/867 (BĊE/2016/13), u

(d) ma jippermettix rapportar tad-dejta fuq bażi trimestrali skont l-Artikolu 16(2) tar-Regolament (UE) 2016/867 (BĊE/2016/13); (2) Jekk il-BĊN li jospita

(a) jagħti deroga skont l-Artikolu 16(1) tar-Regolament (UE) 2016/867 (BĊE/2016/13), jew

(b) jippermetti rapportar tad-dejta fuq bażi trimestrali skont l-Artikolu 16 (2) tar-Regolament (UE) 2016/867 (BĊE/2016/13); u

(c) ma jagħtix deroga skont l-Artikolu 16(1) tar-Regolament (UE) 2016/867 (BĊE/2016/13), jew

(d) ma jippermettix rapportar tad-dejta fuq bażi trimestrali skont l-Artikolu 16(2) tar-Regolament (UE) 2016/867 (BĊE/2016/13); u

Nota:

(i) T1: tfisser Mudell 1 kif iddefinit fl-Anness I tar-Regolament (UE) 2016/867 (BĊE/2016/13).

(ii) T2: tfisser Mudell 2 kif iddefinit fl-Anness I tar-Regolament (UE) 2016/867 (BĊE/2016/13).

▼M1









ANNESS III

Attributi tad-data għall-finijiet ta’ ċirkwiti ta’ feedback







Attributi tad-data inklużi fis-settijiet ta’ data trażmessi mill-BĊE skont l-Artikolu 16d u arranġamenti għall-kondiviżjoni tad-data sabiex jiġu pprovduti ċirkwiti ta’ feedback lill-aġenti li jirrapportaw Attributi tad-data Settijiet tad-data (ċirkwit ta’ feedback minimu jew tal-BĊE (1)) BĊNi parteċipi (2) li ma jagħtux kunsens għall-kondiviżjoni tad-data skont l-Artikolu 16c(1) Data ta’ referenza (*1) Pajjiż tal-BĊN Sett ta’ data minimu Mhux applikabbli Pajjiż tal-kreditur Sett ta’ data taċ-ċirkwit ta’ feedback tal-BĊE ES ma tagħtix kunsens għall-kondiviżjoni Debitur: Isem Sett ta’ data minimu Mhux applikabbli Debitur: Identifikatur ta’ Entità Ġuridika (LEI) Sett ta’ data minimu Mhux applikabbli Debitur: pajjiż Sett ta’ data minimu Mhux applikabbli Identifikatur tal-uffiċċju prinċipali tal-impriża Sett ta’ data taċ-ċirkwit ta’ feedback tal-BĊE Identifikatur tal-entità omm aħħarija Sett ta’ data taċ-ċirkwit ta’ feedback tal-BĊE IT ma tagħtix kunsens għall-kondiviżjoni Forma legali Sett ta’ data taċ-ċirkwit ta’ feedback tal-BĊE Settur istituzzjonali Sett ta’ data taċ-ċirkwit ta’ feedback tal-BĊE Status tal-proċediment legali u d-data tal-bidu tal-proċedimenti legali Sett ta’ data taċ-ċirkwit ta’ feedback tal-BĊE SK u ES ma jagħtux kunsens għall-kondiviżjoni taż-żewġ attributi AT ma tagħtix kunsens għall-kondiviżjoni taż-żewġ attributi meta jirreferu għal “miżuri legali oħrajn” Data dwar l-istrument Identifikatur ta’ aġent osservat (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (attribut operazzjonali) Sett ta’ data taċ-ċirkwit ta’ feedback tal-BĊE Tip ta’ strument Sett ta’ data minimu Mhux applikabbli Munita Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni data tal-bidu Sett ta’ data taċ-ċirkwit ta’ feedback tal-BĊE AT u ES ma jagħtux kunsens għall-kondiviżjoni Strument fiduċjarju (attribut operazzjonali) Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni ta’ kwalunkwe data relatata mal-istrumenti li għalihom il-valur ta’ dan l-attribut huwa “Strument Fiduċjarju”, jiġifieri fil-każ ta’ strumenti mqiegħda f’kapaċità ta' fiduċjarju li huma rrapportati minn aġent (osservat) li jirrapporta li m’huwiex il-kreditur tal-istrument. data tal-maturità finali legali Sett ta’ data taċ-ċirkwit ta’ feedback tal-BĊE AT u ES ma jagħtux kunsens għall-kondiviżjoni L-ammont tal-impenn fil-bidu Sett ta’ data taċ-ċirkwit ta’ feedback tal-BĊE Għan Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni Rikors (attribut operazzjonali) Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni ta’ kwalunkwe data relatata ma’ strumenti tat-tip “Riċevibbli tan-negozju” meta l-valur ta dan l-attribut huwa “Ebda rikors”. PT ma jagħtix kunsens għall-kondiviżjoni ta kwalunkwe data relatata ma’ strumenti ta’ fatturament meta l-attribut huwa “Ebda rikors” u l-attribut “Arretrati” huwa 0 jew jeżisti iżda ilu skadut għal inqas minn 90 jum. Data finanzjarja Identifikatur ta’ aġent osservat (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (attribut operazzjonali) Sett ta’ data taċ-ċirkwit ta’ feedback tal-BĊE Ammont nominali dovut Settijiet ta’ data minimi Mhux applikabbli Ammont li mhux fuq il-karta tal-bilanċ Settijiet ta’ data minimi Mhux applikabbli Arretrati għall-istrument Sett ta’ data taċ-ċirkwit ta’ feedback tal-BĊE ES ma tagħtix kunsens għall-kondiviżjoni ta’ dan l-attribut jekk ikun relatat ma’ strumenti li ilhom inqas minn 90 jum skaduti AT ma tagħtix kunsens għall-kondiviżjoni ta’ dan l-attribut jekk ikun iffiltrat skont id-data ta’ skadenza data ta’ skadenza għall-istrument Sett ta’ data taċ-ċirkwit ta’ feedback tal-BĊE AT u ES ma jagħtux kunsens għall-kondiviżjoni. ES tittratta dan l-attribut bħala attribut operazzjonali sabiex jintgħażlu strumenti li ilhom inqas minn 90 jum skaduti. Ammont ittrasferit (attribut operazzjonali) Sett ta’ data taċ-ċirkwit ta’ feedback tal-BĊE Imgħax akkumulat Sett ta’ data taċ-ċirkwit ta’ feedback tal-BĊE Data dwar l-istrument u l-kontroparti Identifikatur ta’ aġent osservat (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kontroparti: kreditur, servizzjant, oriġinatur (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kontroparti: debitur Sett ta’ data minimu Mhux applikabbli Rwol tal-kontroparti (attribut operazzjonali) Sett ta’ data taċ-ċirkwit ta’ feedback tal-BĊE Data dwar l-obbligazzjonijiet in solidum Identifikatur ta’ aġent osservat (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kontroparti (3) Sett ta’ data minimu Mhux applikabbli Ammont tal-obbligazzjoni in solidum Sett ta’ data minimu Mhux applikabbli Data dwar il-kontabilità Identifikatur ta’ aġent osservat (Attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (Attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (Attribut operazzjonali) Sett ta’ data taċ-ċirkwit ta’ feedback tal-BĊE Tħassir akkumulat Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni Data dwar il-protezzjoni riċevuta Identifikatur ta’ aġent osservat (Attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-protezzjoni (Attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-fornitur tal-protezzjoni (Attribut operazzjonali) Sett ta’ data taċ-ċirkwit ta’ feedback tal-BĊE Tip ta' protezzjoni Sett ta’ data taċ-ċirkwit ta’ feedback tal-BĊE AT ma tagħtix kunsens għall-kondiviżjoni Data dwar l-istrument-protezzjoni riċevuta (4) Identifikatur ta’ aġent osservat (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-kuntratt (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-istrument (attribut operazzjonali) Sett ta’ data taċ-ċirkwit ta’ feedback tal-BĊE Identifikatur tal-protezzjoni (attribut operazzjonali) Sett ta’ data taċ-ċirkwit ta’ feedback tal-BĊE (*1) Il-BĊNi jisiltu dawn l-attributi mir-RIAD, jekk ikunu mmarkati “F”, li tfisser “free” (miftuħa), jiġifieri mhumiex kunfidenzjali u jistgħu jiġu ppubblikati jew “R” li tfisser li, minbarra l-użi permessi taħt l-Artikolu 10(2)b, valur tal-attribut jista’ jiġi kondiviż mal-aġent li jirrapporta li pprovda dik l-informazzjoni, u, soġġett għal kwalunkwe restrizzjoni ta’ kunfidenzjalità applikabbli, ma’ aġenti li jirrapportaw oħrajn, jiġifieri rilaxx ristrett biss, f’konformità mal-Linja Gwida (UE) 2018/876 tal-Bank Ċentrali Ewropew tal-1 ta’ Ġunju 2018 dwar id-data base tar-Reġistru tal-Istituzzjonijiet u l-Affiljati (BĊE/2018/16) (ĠU L 154, 18.6.2018, p. 3). (1) Ara d-definizzjonijiet fl-Artikolu 2. (2) Il-BĊNi parteċipi huma indikati bil-kodiċi ISO tal-pajjiżi tal-Istat Membru tagħhom. (3) Fil-livell nazzjonali, fit-trażmissjoni regolari, il-BĊN riċeventi jikkondividi ma’ aġenti li jirrapportaw residenti l-kodebituri biss (identifikatur u ammont tal-obbligazzjoni in solidum) li għandhom self mal-aġenti li jirrapportaw residenti. (4) Il-BĊNi jistgħu jużaw dawn l-attributi sabiex jimmarkaw fiċ-ċirkwiti ta’ feedback l-istrumenti relatati ma’ entrati protetti.









ANNESS IV

Parteċipazzjoni fil-qafas taċ-ċirkwiti ta’ feedback tal-AnaCredit

Il-BĊNi li ġejjin huma kkunsidrati bħala BĊNi parteċipi għall-finijiet ta’ din il-Linja Gwida, mid-data tal-bidu tal-parteċipazzjoni indikata.

Wara l-1 ta’ April 2020 u qabel id-data tal-bidu relevanti tal-parteċipazzjoni, il-BĊNi ser jirċievu s-sett ta’ data taċ-ċirkwit ta’ feedback tal-BĊE għall-finijiet ta’ ttestjar skont l-Artikolu 16d(1).







BĊNi Data tal-bidu tal-parteċipazzjoni Nationale Bank van België/Banque Nationale de Belgique 1 ta’ Lulju 2021 Banco de España 1 ta’ Lulju 2021 Banca d'Italia 1 ta’ Lulju 2021 Oesterreichische Nationalbank 1 ta’ Lulju 2021 Banco de Portugal 1 ta’ Lulju 2021 Národná banka Slovenska 1 ta’ Lulju 2021